**Kegiatan Pertubuhan Sukarela Wanita dan Peranannya Terhadap Pembangunan Sosioekonomi Wanita di Sabah (1968-1988)[[1]](#endnote-1)**

Siti Aidah binti Hj. Lukin @ Lokin

Pusat Penataran Ilmu & Bahasa,

Universiti Malaysia Sabah.

sitiaidahlokin@yahoo.com

**Abstrak**

Penglibatan wanita dalam kegiatan berpersatuan di Sabah mula dikesan sejak tahun 1950-an lagi menerusi peranan yang dimainkan oleh persatuan-persatuan sosiobudaya pada masa itu yang melibatkan wanita dalam kegiatan persatuan mereka. Pertubuhan sukarela yang mengkhusus kepada wanita pula tumbuh dan berkembang selepas Sabah mencapai kemerdekaan dan bergabung dengan Tanah Melayu, Singapura dan Sarawak dalam pembentukan Malaysia pada 16 September 1963. Pada tahun 1968, Perkumpulan Perempuan Sabah (PPS) iaitu pertubuhan sukarela wanita yang pertama telah ditubuhkan di Sabah, diikuti oleh penubuhan Pertubuhan Wanita Sabah (PEWASA) pada tahun 1976 dan Sabah Women Action Resource Group (SAWO) pada tahun 1985. Kesedaran berpersatuan dalam kalangan wanita Sabah tumbuh dan berkembang sebagai kesan daripada peluang-peluang pendidikan yang mereka nikmati pada tahun 1950-an sehingga selepas merdeka. Di samping itu perkembangan pengaruh gerakan wanita sama ada pada peringkat tempatan mahupun peringkat antarabangsa turut menyemai kesedaran wanita Sabah tentang hak dan tanggung jawab mereka untuk memperjuangkan kepentingan kaum wanita secara kolektif melalui persatuan. Kertas kerja ini cuba memfokuskan perbincangan tentang kegiatan pertubuhan-pertubuhan sukarela wanita dan peranan yang dimainkan oleh pertubuhan-pertubuhan ini dalam pembangunan sosioekonomi wanita di Sabah sejak tahun 1968 sehingga 1988. Perkumpulan Perempuan Sabah (PPS), Pertubuhan Wanita Sabah (PEWASA), Sabah Women Action Resource Group (SAWO) adalah tiga pertubuhan sukarela wanita yang ditumpukan dalam perbincangan ini. Ketiga-tiga pertubuhan ini mempunyai ciri-ciri yang sama seperti bersifat sukarela, rentas etnik, rentas agama dan budaya, bukan sayap kesatuan sekerja atau parti-parti politik. Peranan pertubuhan-pertubuhan sukarela wanita ini dalam pembangunan sosioekonomi wanita di Sabah dapat dikesan menerusi kegiatan-kegiatan yang dianjurkan oleh pertubuhan-pertubuhan ini dari semasa ke semasa meliputi program-program pembangunan wanita dalam bidang ekonomi, pendidikan dan kesihatan. Selain itu, pertubuhan sukarela wanita berkenaan juga telah bertindak sebagai pendamping kerajaan dalam melaksanakan agenda pembangunan untuk wanita di Sabah khususnya dan Malaysia amnya.

Kata kunci: Pertubuhan sukarela wanita, gerakan wanita, pembangunan sosioekonomi wanita,

The Activities of Women Volunteer Organizations in Sabah and Their Roles in Women’s Socio-economic Development (1968-1988)

Siti Aidah binti Hj. Lukin @ Lokin

Pusat Penataran Ilmu & Bahasa,

Universiti Malaysia Sabah.

**Abstract**

Women’s participation in the activities of associations in Sabah (North Borneo) can be traced back to 1950s through the roles played by socio-cultural associations during that involved women activities then. Women volunteer organizations have flourished after Sabah gained its independence by joining Malaya, Singapore and Sarawak in the formation of Malaysia on 16 September 1963. In 1968, *Perkumpulan Perempuan Sabah* (PPS), namely Sabah’s first female volunteer organization was established in Sabah, followed by *Pertubuhan Wanita Sabah* (PEWASA) in 1976 and Sabah Women Action Resource Group (SAWO) in 1985. Women’s awareness on having organizations has gradually increased due to the opportunities given to women in education since 1950s until after independence, as well as the increasing influence of women’s organizations at international and national levels. The increase of awareness on the rights of women prompted them to promote the interests of women collectively through associations. This paper focuses on the discussion pertaining to the role played by these organizations in women’s socio-economic development in Sabah between 1968 to 1988. *Perkumpulan Perempuan Sabah* (PPS), *Pertubuhan Wanita Sabah* (PEWASA), and Sabah Women Action Resource Group (SAWO) are the three women volunteer organizations discussed in this paper. They share certain characteristics such as volunteering, cross-religion and culture, non-trade unions or non-political parties. The roles of these volunteer organizations in Sabah women’s socio-economic development can be identified through various activities held in womens’s development programs from time to time, for examples programs in economy, education and health. They also worked hand in hand with the government in implementing the agendas for women’s development, in Sabah especially and Malaysia in general.

Key words: Women volunteer organization, women’s movement, women’s socio- economic development

**Pengenalan**

Pertumbuhan dan perkembangan pertubuhan-pertubuhan sukarela wanita di Sabah dalam tempoh 1960-an hingga 1980-an mencetuskan perubahan positif bagi kaum wanita Sabah kerana peluang mereka mula terbuka luas untuk melibatkan diri dalam kegiatan berpersatuan. Menerusi penglibatan dalam kegiatan-kegiatan berpersatuan, kaum wanita yang sebelum ini hanya berperanan dalam dunia keluarga dan rumah tangga mereka sahaja mula terdedah kepada perubahan-perubahan semasa yang berlaku di luar rumah sama ada di dalam negeri mahu pun di luar negara. Menerusi kegiatan berpersatuan, kaum wanita berpeluang untuk sering bertemu dan bertukar-tukar fikiran dengan ahli wanita yang lain daripada pelbagai latar belakang dan status sosial. Justeru, kaum wanita yang terlibat dapat menimba ilmu dan pengalaman yang boleh diaplikasikan dalam kehidupan harian, keluarga serta masyarakat. Kertas kerja ini cuba memfokuskan perbincangan tentang kegiatan pertubuhan-pertubuhan sukarela wanita dan peranan yang dimainkan oleh pertubuhan-pertubuhan ini dalam pembangunan sosioekonomi wanita di Sabah sejak tahun 1968 sehingga 1988.

**Latar belakang Pertubuhan Sukarela Wanita**

Pertubuhan sukarela wanita yang difokuskan dalam kajian ini ialah Perkumpulan Perempuan Sabah (PPS), Pertubuhan Wanita Sabah (PEWASA) dan Sabah Women Action Resource Group (SAWO). Ketiga-tiga pertubuhan ini mempunyai ciri-ciri yang sama seperti bersifat sukarela, rentas etnik, rentas agama dan budaya, bukan sayap kesatuan sekerja atau mana-mana parti politik. Ketiga-tiga pertubuhan ini mempunyai matlamat yang hampir sama iaitu bagi meningkatkan status wanita, mengintegrasikan wanita dalam proses pembangunan supaya kaum wanita boleh memberikan sumbangan kepada pembangunan negeri dan negara. Berikut adalah latar belakang ringkas berkenaan pertubuhan-pertubuhan sukarela wanita ini.

Perkumpulan Perempuan Sabah (PPS)

Perkumpulan Perempuan Sabah (PPS) ditubuhkan pada tahun 1968 oleh Toh Puan Hajah Rahma[[2]](#endnote-2) atas kesedaran beliau pada masa itu tentang keperluan bagi kaum wanita di Sabah mempunyai sebuah persatuan yang dapat menghimpunkan tenaga kaum wanita untuk membimbing wanita di Sabah berpersatuan di samping dapat meninggikan taraf hidup mereka, keluarga dan masyarakat. Sebelum penubuhan PPS, Toh Puan Hajah Rahma telah mengadakan perbincangan dengan beberapa orang pemimpin wanita daripada kalangan kaum ibu parti USNO, kakitangan wanita dari Jabatan Ketua Menteri dan pemimpin wanita yang sebelum ini telah bergiat dalam persatuan yang ada di Sabah seperti AGABA pada tahun 1950-an. Melalui perbincangan tersebut, mereka telah mencapai persetujuan untuk menubuhkan PPS. PPS kemudiannya didaftarkan oleh Jabatan Pendaftaran Pertubuhan Sabah pada 5 Februari 1971. Antara tokoh penting (selain Toh Puan Hajah Rahma) yang menjadi jawatankuasa penaja PPS ialah isteri-isteri Menteri kabinet Sabah seperti Betty Lind, Bandong Hasbollah dan Rufiah Haris serta bekas pemimpin wanita AGABA seperti Zainon Suhaimi dan Hasnah Edinin.[[3]](#endnote-3) Antara objektif utama penubuhan PPS adalah untuk mengadakan sebuah pertubuhan yang membolehkan kaum wanita terutamanya mereka yang tinggal di kawasan luar bandar terlibat secara aktif dalam pembangunan ekonomi dan sosial. Selain itu PPS juga bertujuan untuk membuka peluang kepada kaum wanita bersatu dan bekerjasama dalam melaksanakan usaha-usaha ke arah kemajuan dan kebajikan, kesejahteraan rumahtangga, kesejahteraan jiran dan kemakmuran negeri.[[4]](#endnote-4) Sepanjang tempoh 1968 hingga 1976, PPS muncul sebagai pelopor persatuan wanita yang dapat menggerakkan kaum wanita dalam kegiatan persatuan dan menyumbang kepada pembangunan serta pencapaian wanita Sabah dalam pelbagai bidang.

Pertubuhan Wanita Sabah (PEWASA)

PEWASA ditubuhkan pada 24 Februari 1976 dan dirasmikan penubuhannya oleh Toh Puan Hajah Rahimah Stephens (Menteri Kebajikan Masyarakat Sabah) pada 22 Julai 1976. PEWASA didaftarkan oleh Jabatan Pendaftaran Pertubuhan Sabah pada 24 Februari 1978. Idea penubuhan PEWASA tercetus apabila Toh Puan Hajah Rahimah Stephens memanggil beberapa orang kakitangan wanita Jabatan Ketua Menteri Sabah mengadakan mesyuarat bagi membincangkan sambutan Hari Wanita peringkat Negeri Sabah. Dalam mesyuarat tersebut, mereka telah bersetuju untuk menubuhkan sebuah persatuan wanita bagi mengendalikan program Perayaan Hari Wanita peringkat negeri Sabah. Antara tokoh wanita yang terlibat dalam penubuhan awal PEWASA ialah Ariah Tengku Ahmad (Presiden Penaja 1976-1977), Masrah Abidin (Timbalan Presiden), Jovinia Solibun (Setiausaha) dan Ahli Jawatan Kuasanya terdiri daripada: Helena Kwan, Monica Kong, Josie Perkins, Nancy Yew dan Noni Said.[[5]](#endnote-5) Kebanyakan AJK dan ahli PEWASA pada peringkat awal penubuhannya terdiri daripada kakitangan wanita Jabatan Ketua Menteri dan jabatan perkhidmatan awam negeri Sabah. PEWASA merupakan ahli gabungan kepada *National Council of Women’s Organisations* (NCWO) atau Majlis Kebangsaan Pertubuhan-pertubuhan wanita dan ahli *Associated Country Women of the World* (ACWW) yang beribu pejabat di London. PEWASA bernaung di bawah NCWO kerana barisan kepemimpinan PEWASA yang awal mahu memastikan PEWASA bergerak seiring dengan pertubuhan sukarela wanita pada peringkat kebangsaan. Dalam soal penubuhan dan menggerakkan persatuan pada peringkat awal, PEWASA banyak menimba pengalaman daripada WI dan NCWO. Faktor inilah yang menyebabkan PEWASA membuka ruang kepada sesiapa sahaja wanita Malaysia di Sabah yang berumur 15 tahun ke atas untuk menyertai PEWASA dan seterusnya boleh memberikan sumbangan dalam menjayakan pertubuhan ini.

Objektif penubuhan PEWASA adalah untuk memperbaiki dan memajukan wanita terutama sekali mereka yang tinggal luar bandar, di samping menjalin perasaan saling hormat-menghormati, muhibbah dan persahabatan dalam kalangan ahli-ahlinya yang pelbagai kaum. PEWASA mahu bekerjasama dengan pertubuhan-pertubuhan wanita yang lain untuk memajukan dan meninggikan kedudukan wanita dari segi undang-undang, ekonomi, kebudayaan, sosial, moral dan pelajaran. Sejak tahun 1976 sehingga 1987, PEWASA diberikan kepercayaan oleh kerajaan negeri Sabah sebagai penganjur sambutan Hari Wanita Peringkat Negeri Sabah dengan kerjasama pertubuhan-pertubuhan wanita yang lain di Sabah. Selepas lima tahun penubuhannya, PEWASA telah berjaya melebarkan pergerakannya dengan penubuhan 25 buah cawangan di seluruh Sabah. Bilangan cawangan ini semakin bertambah, misalnya pada tahun 1979 hanya ada 7 cawangan, 1982: 15 cawangan, 1983: 25 cawangan, 1984: 30 cawangan dan pada tahun 1987: 49 cawangan.[[6]](#endnote-6) Dari tahun 1976 sehingga tahun 1988, PEWASA telah melaksanakan pelbagai kegiatan dan memberikan sumbangan yang besar dalam proses pembangunan wanita dan masyarakat di Sabah. Sebagai pengikhtirafan terhadap sumbangan pertubuhan ini, kerajaan negeri Sabah telah memberikan anugerah Persatuan Wanita Cemerlang kepada PEWASA pada tahun 2001.[[7]](#endnote-7) Sokongan dan kerjasama daripada kerajaan negeri Sabah ini sangat penting dalam membantu PEWASA melaksanakan segala kegiatan yang dirancangkan.

Sabah Women Action Resource Group (SAWO)

Sabah Women Action Resource Group (SAWO) atau Persatuan Daya Tindakan Wanita Sabah muncul berlatarbelakangkan isu-isu semasa yang dihadapi kebanyakan golongan wanita seperti keganasan terhadap wanita, pengabaian suami terhadap isteri dan keluarga dan hak isteri setelah berlaku penceraian, hak terhadap penjagaan anak-anak serta urusan pembahagian harta. SAWO ditubuhkan oleh sekumpulan aktivis wanita pada pertengahan bulan Mac 1985 sebagai kesan daripada penyertaan mereka dalam Bengkel dan Pameran Menghalang Keganasan Terhadap Wanita yang dianjurkan oleh pertubuhan yang dikenali sebagai Joint Action Group Against Violence Against Women (JAG)[[8]](#endnote-8) selepas sambutan Hari Wanita Antarabangsa pada 8 Mac 1985. Bengkel selama dua hari itu memfokuskan isu keganasan rumahtangga, perkosaan terhadap wanita, gangguan seksual, paparan negatif tentang wanita dalam media, pelacuran dan diskriminasi undang-undang terhadap wanita. Bengkel tersebut diadakan berterusan dalam beberapa siri di pelbagai tempat seperti di Pulau Pinang, Ipoh, Sarawak dan di Sabah.

Di Sabah, Bengkel dan Pameran Menghalang Keganasan Terhadap Wanita itu dikendalikan oleh SAWO pada 20-21 September 1986. Bengkel selama dua hari itu membuka penyertaan kepada kaum lelaki dan wanita. Pada masa yang sama SAWO mengambil inisiatif melancarkan “Kempen Menghalang Keganasan Terhadap Wanita”. SAWO dilancarkan oleh Datuk Ariah Tengku Ahmad, Menteri Perkhidmatan Sosial Sabah pada tahun 1986 dan didaftarkan oleh Jabatan Pendaftaran Pertubuhan Sabah pada bulan April 1987. Beliau dilantik menjadi penasihat SAWO dari tahun 1986 sehingga 1994. Antara aktivis wanita yang terlibat dengan penubuhan SAWO ialah Mary Lee, Doreen Edward, Winnie Yee, Angela Foo dan Anne Lasimbang.[[9]](#endnote-9) Atas kesedaran mereka bahawa ramai wanita tidak memahami peranan mereka dalam menangani isu-isu yang berkaitan dengan wanita, SAWO mengambil tindakan melalui persatuan untuk menggerakkan kaum wanita dengan kerjasama kaum lelaki untuk menolong antara satu sama lain bagi menyelesaikan masalah-masalah yang dihadapi oleh kaum wanita. Di samping itu, SAWO juga berhasrat untuk memperbaiki status wanita dalam masyarakat.[[10]](#endnote-10) Antara objektif penubuhan SAWO adalah untuk mengumpulkan dan menyebarkan maklumat-maklumat mengenai isu-isu yang melibatkan wanita, membimbing dan menggerakkan wanita untuk memperbaiki status mereka, menubuhkan satu pusat krisis dan kemudahan-kemudahan lain yang boleh memberi bantuan dari segi menyelesaikan masalah-masalah perundangan, sosial dan pelbagai bentuk sokongan kepada wanita yang memerlukannya. Selain itu SAWO juga mahu meningkatkan kesedaran wanita membina sifat berdikari dan dapat melaksanakan peranan mereka dengan lebih baik dalam keluarga, kerjaya dan masyarakat sekeliling mereka.

**Kegiatan-kegiatan Pertubuhan Sukarela Wanita dan Peranannya dalam Pembangunan Sosioekonomi Wanita**

Peranan pertubuhan-pertubuhan sukarela wanita ini dalam pembangunan sosioekonomi wanita di Sabah dapat dikesan menerusi kegiatan-kegiatan yang dianjurkan oleh pertubuhan-pertubuhan ini dari semasa ke semasa. Kegiatan-kegiatan awal pertubuhan sukarela wanita dalam tempoh 1968-1970-an memfokuskan kepada usaha untuk memenuhi kepeluan harian wanita. Kegiatan yang dijalankan termasuklah kelas-kelas pendidikan (kelas buta huruf), kelas-kelas masakan, jahitan dan gubahan. Penekanan diberikan terhadap peranan wanita sebagai isteri dan ibu.

1. Kelas-kelas Pendidikan (Kelas Buta Huruf)

Pada awal tahun 1970-an PPS mengadakan kelas-kelas pendidikan untuk wanita dewasa yang buta huruf dan anak-anak gadis yang tercicir daripada mendapat pendidikan secara formal menerusi sistem persekolahan. Bangunan PPS di Sembulan menjadi tempat pengendalian kelas-kelas ini. Sebuah kelas terdiri daripada 20 hingga 30 orang pelajar. Mereka diajar menulis dan membaca oleh AJK PPS yang dilantik sebagai guru kelas dewasa. Pembelajaran mereka dianggap tamat setelah mereka menguasai kemahiran membaca dan menulis. Sesi pembelajaran berikutnya diteruskan dan akan diikuti oleh 20 orang pelajar wanita dewasa yang lain pula. Kelas-kelas dewasa ini mendapat sambutan daripada kaum wanita di sekitar bandar Kota Kinabalu, Putatan dan Tuaran. Kemunculan PEWASA pada tahun 1978 merancakkan lagi kegiatan ini. PEWASA dengan kerjasama Kemajuan Masyarakat (KEMAS) menganjurkan kelas-kelas pendidikan atau kelas-kelas dewasa bagi kaum wanita untuk membantu mengurangkan masalah buta huruf dalam kalangan wanita di seluruh negeri Sabah, khususnya di kawasan luar bandar. Kelas-kelas dewasa ini dikendalikan oleh cawangan-cawangan PEWASA. Kelas-kelas berkenaan diadakan sekali atau dua kali seminggu di balai-balai raya kampung ataupun di rumah pengerusi atau AJK Pewasa pada peringkat cawangan jika tiada kemudahan balai raya di kampung berkenaan. Seramai 20 orang wanita dewasa yang mengikuti setiap kelas yang dikendalikan oleh guru KEMAS. Sebagai contoh, kelas dewasa yang diadakan di daerah Sandakan pada tahun 1987; kelas dewasa PEWASA Taman Merpati Sandakan dilancarkan pada 11 Januari 1987, dikuti oleh PEWASA cawangan Berhala Darat pada 1 Mac 1987 dan di cawangan Elopura pada 19 April 1987.[[11]](#endnote-11) PPS dan PEWASA telah pun melaksanakan kegiatan yang memberikan peluang kepada kaum wanita yang buta huruf untuk mendapat pendidikan asas sebagai syarat utama yang membolehkan mereka menimba ilmu pengetahuan yang lebih luas sifatnya itu. Ilmu pengetahuan asas yang menekankan kemahiran asas membaca, menulis dan mengira ini sangat penting bagi membolehkan wanita menjalankan tugas sebagai isteri dan ibu dengan baik dan berkesan.[[12]](#endnote-12) Menerusi penganjuran kelas-kelas dewasa ini, PEWASA ternyata memainkan peranan membantu kerajaan dalam mengurangkan masalah buta huruf dalam kalangan wanita dewasa dan menyemai kesedaran mereka khususnya untuk mengutamakan pendidikan anak-anak mereka.

2. Kelas-kelas Pengurusan dan Ekonomi Rumah Tangga

Matlamat untuk membangunkan ekonomi wanita dan meningkatkan pendapatan keluarga cuba dicapai oleh pertubuhan-pertubuhan sukarela wanita menerusi kegiatan meningkatkan kemahiran wanita melalui kursus-kursus urusan rumah tangga dan latihan-latihan kemahiran wanita yang dianjurkan dari semasa ke semasa. PPS mengadakan kelas-kelas memasak dan menjahit untuk lepasan sekolah terutama bagi anak-anak gadis dan kaum wanita atau suri rumah yang datang dari luar bandar. Pada tahun 1974, lebih kurang 50 orang pelajar dari sekitar Kota Kinabalu dan Putatan yang menghadiri kelas-kelas berkenaan. PPS juga telah menyediakan 22 mesin jahit untuk kegunaan mereka.[[13]](#endnote-13) Selepas tamat sesuatu sesi pembelajaran,[[14]](#endnote-14) kumpulan wanita yang lain pula akan menggantikan tempat mereka. Melalui kelas-kelas kemahiran dalam urusan rumahtangga tersebut, ternyata kaum wanita yang terlibat telah mendapat faedah daripada kegiatan-kegiatan yang dijalankan oleh PPS itu. Kumpulan wanita yang telah menamatkan kursus digalakkan untuk memulakan usaha menambah pendapatan keluarga menerusi kemahiran mereka misalnya dengan membuka kedai jahit atau mengambil upah menjahit dan mengadakan jualan makanan di sekitar tempat tinggal mereka. Selain itu, mereka juga memainkan peranan menyebarkan maklumat kepada wanita lain sama ada untuk hadir ke kursus kemahiran anjuran PPS berkenaan atau pun mereka pula yang akan meneruskan usaha membimbing kaum wanita di kampung mereka secara sukarela. Melalui cara ini kegiatan yang dianjurkan oleh PPS dapat digerakkan dan mendapat sambutan yang semakin meluas daripada kaum wanita di daerah Kota Kinabalu, Tuaran dan Tamparuli.

Kegiatan yang dianjurkan oleh pertubuhan-pertubuhan sukarela wanita ini sangat bertepatan dengan usaha pihak kerajaan untuk membangunkan sosioekonomi kaum wanita khususnya. Oleh sebab itu dalam tempoh 1970-an sehingga 1980-an, kerajaan melibatkan PPS dan PEWASA untuk membantu melaksanakan program pembangunan ekonomi untuk wanita di Sabah. Sepanjang Rancangan Malaysia Ketiga, kerajaan negeri Sabah di bawah Kementerian Kebajikan Masyarakat dan Perpaduan Negara mengadakan lebih banyak Kursus Ekonomi Rumah Tangga (Kursus ERT) bagi meningkatkan taraf hidup rakyat serta mengurangkan kemiskinan dalam kalangan rakyat Sabah. Kursus ini diperluaskan pada peringkat kampung-kampung khususnya di kawasan luar bandar. Tujuan utama kursus tersebut diadakan adalah untuk memberikan pengetahuan asas kepada kaum wanita dalam urusan pengendalian sesebuah rumahtangga yang bahagia.[[15]](#endnote-15) Antara pengisian kursus berkenaan ialah program ceramah-ceramah pembangunan ekonomi dan sosial, latihan praktikal (jahitan, kraftangan dan sulaman, serta masakan), penjagaan kebersihan keluarga, pendidikan kesihatan untuk bayi dan keluarga, amalan perancang keluarga, pengurusan rumahtangga secara teratur, bercucuk tanam cara moden dan efektif dan amalan berjimat cermat dalam pengurusan ekonomi keluarga.

Penglibatan PEWASA dalam membantu kerajaan khususnya Jabatan Pertanian dalam melaksanakan Kursus ERT ini sangat memberangsangkan. PEWASA khususnya pada peringkat cawangan bertindak selaku badan yang mengelolakan kursus berkenaan bukan setakat untuk kepentingan ahli-ahli mereka sahaja, tetapi juga terbuka kepada orang ramai. Misalnya PEWASA Cawangan Berhala Darat, Sandakan, mengendalikan Kursus ERT kepada suri rumah di kampung Berhala Darat dengan kerjasama Jabatan Pertanian Sandakan.[[16]](#endnote-16) PEWASA cawangan Tawau juga menganjurkan Kursus ERT ini pada 2 September hingga 30 Disember 1980. Kursus ini dihadiri oleh seramai 30 orang ahli PEWASA. Pelatih kursus datang daripada Jabatan Pertanian Tawau, tetapi pembiayaan sepanjang kursus ini dibiayai sepenuhnya oleh PEWASA cawangan Tawau.[[17]](#endnote-17) PEWASA cawangan Tawau juga mengendalikan kelas-kelas kemahiran seperti kelas masakan, jahitan, sulaman dan gubahan di rumah AJK Tertinggi (cawangan) secara bergilir-gilir. Daripada kegiatan yang dijalankan membuktikan usaha PEWASA menyediakan peluang dan kemudahan kepada kaum wanita untuk melibatkan diri dalam program-program pembangunan sosioekonomi yang dilaksanakan oleh kerajaan.

3. Program Penjagaan Kesihatan Wanita, Keluarga dan Masyarakat

Isu-isu yang berkaitan dengan kesihatan ibu dan kanak-kanak, remaja dan wanita secara umumnya diberi perhatian oleh PPS, PEWASA dan SAWO. Antara program yang dilaksanakan oleh pertubuhan-pertubuhan sukarela wanita ialah seperti mengadakan bimbingan, kursus, seminar, ceramah dan bengkel kesihatan wanita dengan tujuan untuk memberikan kesedaran kepada kaum wanita dari peringkat remaja hinggalah wanita dewasa tentang pentingnya penjagaan kesihatan daripada peringkat awal lagi. PEWASA sama ada peringkat pusat mahupun cawangan sering menganjurkan program bagi memberi kesedaran kepada kaum wanita khususnya dan masyarakat amnya tentang penjagaan kesihatan yang baik. Kegiatan tersebut dilaksanakan dengan kerjasama Jabatan Kesihatan Sabah. Pertubuhan-pertubuhan sukarela wanita seperti PPS dan PEWASA sering dilibatkan dalam kempen-kempen dan ceramah kesihatan yang dianjurkan oleh Jabatan Kesihatan Negeri dan Jabatan Kesihatan Daerah di seluruh Sabah. Antara kempen kesedaran kesihatan dan ceramah yang dijalankan ialah Kempen Anti Dadah, Kempen Kesedaran Penyakit AIDS, Kempen Penyusuan Susu Ibu, Ceramah Kanser Payudara dan Ceramah Kanser Serviks. Pada peringkat cawangan, ceramah dan bengkel kesihatan diadakan atas inisiatif cawangan masing-masing dengan kerjasama Jabatan Kesihatan Daerah, misalnya PEWASA cawangan Berhala Darat, Sandakan mengadakan ceramah kesihatan kepada kaum ibu di Kampung Berhala Darat pada 26 Mei 1980.[[18]](#endnote-18)

Dalam setiap seminar dan kempen kesedaran kesihatan anjuran PEWASA pusat atau PEWASA cawangan pada awal tahun 1980-an, kehadiran peserta dalam program yang dianjurkan menepati sasaran penganjur kerana pada masa itu PEWASA merupakan pertubuhan sukarela wanita yang paling aktif dan kebanyakan pertubuhan wanita yang lain khususnya sayap kesatuan sekerja belum lagi ditubuhkan. Jika lokasi program berkenaan diadakan di dewan-dewan yang besar, biasanya kehadiran peserta mencapai 200 hingga 300 orang, manakala jika program diadakan di tempat yang lebih kecil, biasanya kehadiran peserta berjumlah 50 hingga 100 orang peserta. Penyertaan juga tidak dihadkan kepada ahli-ahli PEWASA sahaja tetapi terbuka kepada semua wanita sama ada di kawasan bandar mahu pun di luar bandar.[[19]](#endnote-19) Oleh sebab itu PEWASA berperanan penting membantu Jabatan Kesihatan dan pihak kerajaan umumnya dalam melaksanakan program pembangunan kesihatan untuk wanita dan masyarakat. Hal ini kerana, jika wanita dan masyarakat umumnya hanya mengharapkan peranan yang dimainkan oleh Jabatan Kesihatan atau pihak kerajaan sahaja dalam melaksanakan program pembangunan kesihatan untuk wanita, kemungkinan besar program berkenaan tidak dapat dilaksanakan dengan segera dan tidak meluas ke kawasan yang jauh dari Jabatan Kesihatan Daerah kerana kekangan dari segi kesibukan kakitangan Jabatan Kesihatan dan pelbagai kekangan logistik yang lain.

4. Program Peningkatan Kesedaran Terhadap Hak Wanita dalam Perundangan.

Seiring dengan perubahan-perubahan penting yang berlaku dalam masyarakat pada tahun 1980-an, kegiatan pertubuhan sukarela wanita juga semakin berubah. Pembangunan ekonomi dan sosial yang pesat telah berlaku dan mengakibatkan perubahan-perubahan besar dari segi demografi dan masyarakat keseluruhannya. Semakin ramai wanita yang berpendidikan dan penglibatan wanita sebagai tenaga kerja semakin bertambah. Hal ini membawa kepada penumpuan kegiatan pertubuhan sukarela wanita terhadap isu-isu yang berkaitan dengan keperluan serta cabaran baharu yang dihadapi oleh wanita. Pendedahan kepada pendidikan telah menghasilkan golongan wanita yang lebih terpelajar daripada zaman sebelumnya. Corak kepemimpinan pertubuhan sukarela wanita juga berubah di samping penekanan terhadap bidang-bidang tertentu. Mereka mula menumpukan perhatian terhadap isu-isu ekonomi, politik dan sosial. Antara masalah yang perlu dicari jalan penyelesaian ialah penyalahgunaan dadah, eksploitasi majikan terhadap pekerja-pekerja wanita, penyusuan ibu, ibu yang bekerja dan pusat jagaan anak-anak, hak wanita dalam perundangan dan sebagainya.

Menyedari realiti bahawa wanita berhadapan dengan pelbagai isu yang berkaitan hak dan kebajikan lantaran sering menjadi mangsa ketidakadilan dan keganasan dalam rumah tangga, PEWASA menganjurkan program yang boleh membantu wanita memahami hak mereka dan celik undang-undang. Misalnya, PEWASA cawangan Tawau telah mengadakan kerjasama dengan Jabatan Biro Bantuan Guaman melalui program Ceramah Biro Bantuan Guaman pada 27 September 1981, di Pejabat Kebudayaan Belia dan Sukan Tawau.[[20]](#endnote-20) Ceramah tersebut disampaikan oleh Puan Mary Robert daripada Jabatan Biro Bantuan Guaman. Isi kandungan ceramah memfokuskan perkara nafkah, cerai, jagaan kanak-kanak dan harta sepencarian. Ceramah tersebut berjaya menghimpunkan seramai 60 orang wanita daripada ahli PEWASA dan wakil pelbagai pertubuhan yang diundang oleh PEWASA untuk turut sama mendengar ceramah berkenaan. Menerusi program seperti ini dapat membantu kaum wanita, daripada semua peringkat umur celik undang-undang dan boleh membuat persediaan, keputusan serta mengambil tindakan yang sesuai mengikut undang-undang jika mereka berada dalam krisis rumah tangga dan masalah kekeluargaan.

Penganjuran Bengkel dan Pameran Menghalang Keganasan Terhadap Wanita yang dikendalikan oleh SAWO pada 20-21 September 1986 pula bertujuan untuk mencari punca sebenar masalah yang dihadapi oleh kaum wanita (seperti keganasan terhadap wanita, diskriminasi terhadap wanita di tempat kerja dan sebagainya), mencari jalan untuk mengurangkan masalah tersebut, menggalakkan tindakan selanjutnya untuk meningkatkan kesedaran awam dan kempen untuk menggalakkan wanita-wanita Sabah bekerjasama bagi menangani masalah-masalah yang mereka hadapi. Dari tahun 1986 hingga 1988, SAWO membentuk komiti bersama pertubuhan sukarela wanita yang lain seperti PEWASA untuk menyelaras program dan memantau keberkesanan Kempen Anti Keganasan Terhadap Wanita. Sebagai kesan daripada perjuangan SAWO, reformasi Undang-undang Rogol telah diluluskan pada 4 Mei 1989 yang menghalang kes rogol dibicarakan oleh ketua-ketua kampung menggunakan Undang-undang Adat.[[21]](#endnote-21) Selain itu, PEWASA bersama-sama SAWO dan Persatuan Jururawat Sabah juga telah memberikan kerjasama kepada NCWO sebagai pelaksana Seminar Kaunselor Sukarela Bagi Mangsa Serangan dan Kekejaman Seksual pada 16-18 Januari 1987 di Taman Kinabalu Kundasang, Ranau. Seminar selama dua hari itu adalah anjuran NCWO di Sabah dan buat pertama kalinya diadakan untuk memberi latihan kepada kaunselor-kaunselor sukarela pada peringkat daerah. Daripada resolusi yang dikemukakan dalam seminar tersebut, kerajaan telah mewujudkan Rumah Perlindungan Princess Anne di Likas, Kota Kinabalu sebagai rumah perlindungan kepada wanita dalam krisis dan penubuhan Majlis Penasihat Hal-Ehwal Wanita Sabah (MPWS) pada tahun 1988. MPWS berperanan sebagai penasihat kepada kerajaan negeri Sabah dalam menguruskan hal-ehwal wanita dan mengintegrasikan wanita dalam pembangunan negara.[[22]](#endnote-22)

**Kesimpulan**

Berdasarkan huraian tentang kegiatan yang dilaksanakan oleh PPS, PEWASA dan SAWO, dapatlah disimpulkan bahawa ketiga-tiga pertubuhan sukarela wanita ini telah memainkan peranan penting dalam pembangunan sosioekonomi wanita di Sabah. Meskipun kegiatan-kegiatan yang dijalankan sepanjang tempoh 1968-1970-an lebih berfokus kepada usaha memenuhi keperluan harian wanita seperti membimbing wanita agar celik huruf dan menguasai pelbagai kemahiran dalam pengurusan rumah tangga, namun kegiatan tersebut penting dalam meningkatkan kesedaran wanita terhadap tanggung jawab mereka kepada keluarga dan masyarakat. Kesedaran ini juga sangat penting dalam usaha meningkatkan status wanita dan mengintegrasikan mereka dalam proses pembangunan negara. Pada tahun 1980-an pula memperlihatkan bahawa pertubuhan sukarela wanita ini berupaya menghadapi perubahan semasa yang berlaku dalam masyarakat. Penganjuran kegiatan-kegiatan yang berasaskan penyelesaian terhadap isu-isu dan masalah-masalah semasa yang dihadapi oleh kaum wanita menyerlahkan peranan pertubuhan sukarela wanita ini semakin penting dalam pembangunan wanita di Sabah.

**Senarai Rujukan**

Brosur MPWS, Jabatan Hal Ehwal Wanita Sabah

Fail A/P SAWO 7, 13/88. Sabah Women Action Resource Group. Arkib Negeri Sabah.

Fail 39- Tokoh/Anugerah Cemerlang/Ibu Mithali, Jabatan Hal Ehwal Wanita Sabah.

Fail No.WI/68/6, Senarai AJK Penaja PPS, Fail Setiausaha PPS , Pejabat PPS, Sembulan.

Perlembagaan Perkumpulan Perempuan Sabah.

Profil PEWASA dalam Laporan Kegiatan PEWASA 2001.

Laporan Kegiatan PEWASA Tahun 2001.

Laporan Penyelaras Cawangan Pewasa Bahagian Sandakan 1988.

Laporan Kegiatan PPS dalam Minit Mesyuarat Agung PPS bertarikh 12 September 1974.

Laporan Kegiatan PEWASA Cawangan Tawau 1980/81.

Laporan Setiausaha PEWASA Cawangan Tawau 1980/81, hlm.3.

Laporan Kegiatan SAWO 1990.

Makmor Tumin*.* 2006. *Wanita di Malaysia, Perjuangan Menuntut Hak*, Kuala Lumpur: Universiti Malaya.

Nik Safiah Karim. 1990. *Wanita Malaysia: Harapan dan Cabaran,* Kuala Lumpur: ‘K’ Publishing & Distributors Sdn.Bhd.

*Daily Express,* 2 Mac 1978.

*Daily Express*, 27 Mei 1980.

*Sabah Times,* 27 Mei 1980.

Temubual: Puan Hanizah Abdullah (Presiden PEWASA 2010-2013)

1. Nota hujung:

   Kertas kerja ini akan dibentangkan dalam The 9th International conference on Malaysia-Indonesia Relations, 15-17 September 2015, Yogyakarta, Indonesia. [↑](#endnote-ref-1)
2. Toh Puan Hajah Rahma ialah isteri Tun Datu Mustapha bin Datu Haron, Ketua Menteri Sabah pada masa itu di bawah pemerintahan parti USNO dan beliau ialah Ketua Kaum Ibu parti USNO. [↑](#endnote-ref-2)
3. Fail No.WI/68/6, Senarai AJK Penaja PPS, Fail Setiausaha PPS , Pejabat PPS, Sembulan. [↑](#endnote-ref-3)
4. Fasal 4- TUJUAN-TUJUAN PPS- Perlembagaan Perkumpulan Perempuan Sabah. [↑](#endnote-ref-4)
5. Profil PEWASA dalam Laporan Kegiatan PEWASA 2001. [↑](#endnote-ref-5)
6. Laporan Kegiatan PEWASA Tahun 2001. [↑](#endnote-ref-6)
7. Fail 39- Tokoh/Anugerah Cemerlang/Ibu Mithali, Jabatan Hal Ehwal Wanita Sabah. [↑](#endnote-ref-7)
8. JAG ditubuhkan pada 1 Oktober 1984, terdiri daripada lima buah NGO iaitu *Women’s Aids Organization* (WAO), *Association of Women Lawyers* (AWL), *University Women’s Association* (UWA), Bahagian Wanita MTUC dan Persatuan Pengguna Selangor dan Wilayah Persekutuan (Biro Wanita PPSWP). Untuk maklumat lebih lanjut, sila rujuk: Makmor Tumin*, Wanita di Malaysia, Perjuangan Menuntut Hak*, hlm.25-26. [↑](#endnote-ref-8)
9. Kumpulan aktivis wanita ini terdiri daripada kaum wanita yang berpendidikan dan mempunyai kepakaran dalam pelbagai bidang seperti perundangan, perubatan dan perbankan. [↑](#endnote-ref-9)
10. Fail A/P SAWO 7, 13/88. Sabah Women Action Resource Group. Arkib Negeri Sabah. [↑](#endnote-ref-10)
11. Laporan Penyelaras Cawangan Pewasa Bahagian Sandakan 1988. [↑](#endnote-ref-11)
12. Nik Safiah Karim, *Wanita Malaysia: Harapan dan Cabaran,* Kuala Lumpur: ‘K’ Publishing & Distributors Sdn.Bhd.1990, hlm.55. [↑](#endnote-ref-12)
13. Laporan Kegiatan PPS dalam Minit Mesyuarat Agung PPS bertarikh 12 September 1974. [↑](#endnote-ref-13)
14. Satu sesi kursus kemahiran diadakan dalam tempoh lebih kurang tiga bulan iaitu akan ditamatkan apabila peserta-peserta kursus telah didedahkan dengan semua asas kemahiran yang ditekankan dalam kursus berkenaan dan mampu menghasilkan sendiri jahitan atau sulaman seperti yang diarahkan oleh tenaga pengajar mereka. [↑](#endnote-ref-14)
15. Daily Express, 2 Mac 1978. [↑](#endnote-ref-15)
16. Sabah Times, 27 Mei 1980. [↑](#endnote-ref-16)
17. Laporan Kegiatan PEWASA Cawangan Tawau 1980/81. [↑](#endnote-ref-17)
18. *Daily Express*, 27 Mei 1980. [↑](#endnote-ref-18)
19. Temu bual dengan Puan Hanizah Abdullah (Presiden PEWASA 2010-2013) pada 22 Mei 2013 di Pejabat PEWASA, Kota Kinabalu. [↑](#endnote-ref-19)
20. Laporan Setiausaha PEWASA Cawangan Tawau 1980/81, hlm.3. [↑](#endnote-ref-20)
21. Laporan Kegiatan SAWO 1990. [↑](#endnote-ref-21)
22. Brosur MPWS, Jabatan Hal Ehwal Wanita Sabah. [↑](#endnote-ref-22)